'Koppe moet rol' ná Enock se verdrinking | Netwerk24
Deur Linkie Bessinger 19 Januarie 2020 19:45
"Koppe moet rol" ná die dood Enock Mpianzi (13) tydens 'n oriënteringskamp vir gr. 8-leerlinge van die Parktown Boys' High School (PBHS) in Johannesburg, sê Fikile Mbalula, minister van vervoer.
"Enock is dood in die sorg van die skoolowerhede. Dit moet ondersoek word," het Mbalula Sondag getwiet.
Enock het Woensdag verdrink in die Krokodilrivier by die Nyati-oord buite Brits waar die kamp gehou is. Sy lyk is Vrydagoggend langs die rivier gekry.
Travesty & Tragedy! Boys in rough river conditions building rafts. No lifeguards in the water. No life jackets. Turbulent water conditions prevailed. Pandemonium - many boys needing rescuing sadly Enock could not be grabbed in time.
— Zoe (@Zoe99539253) January 17, 2020
Volgens 'n groep bekommerde ouers wat onder die naam "Zoe" hul bekommernisse oor die skool op sosiale media deel, was die toesighouers op die dag van Enock se verdrinking glo 'n entjie van die rivier af toe die leerlinge aan die water-aktiwiteit in die Krokodilrivier deelgeneem het.
"Daar was sowat 15 kinders op die vlot wat deur die sterk strome in die rivier omgegooi is."
Die kinders het glo ook onmiddellik vir hulle gesê Enock is weg.
Ouers van die skool beweer dat daar glo emosionele, fisieke en seksuele mishandeling op die kampe gebeur en dat hulle glo al jare by die hoof, Malcolm Williams, pleit dat dit stopgesit word.
Volgens die ouers is daar reeds in 2018 'n verslag oor hierdie beweerde vergrype aan Panyaza Lesufi, Gautengse LUR vir onderwys, oorhandig.
Hy het egter volgens hulle niks daaraan gedoen nie.
Steve Mabona, Lesufi se woordvoerder, het in antwoord op die ouers se eise vir onmiddellike ingryping by die skool, gesê Lesufi het reeds 'n onafhanklike ondersoek ingestel.
"Let daarop dat die LUR bevestig het dat 'n onafhanklike ondersoek ingestel is om al die vrae wat gevra is, te beantwoord. Ons wag vir die verslag."
#ParktownBoysCamp @Lesufi Lesufi you are responsible! The HNM report provided legitimate evidence that PBHS Grade 8 camps needed to be abolished. Had you acted on the report then there would have been no Grade 8 camp and Enoch would not be missing. Abolish PBHS Grade 8 camps NOW!
News24 berig dat die seuns self vir hul reddingsbaadjies moes betaal.
Panyaza Lesufi, Gautengse LUR vir onderwys, het Sondag die familie van Keamohetswe Shaun Seboko, die 13-jarige leerling van die Laerskool Bekker in Magaliesberg wat verlede week in die skoolswembad verdrink het, in Eldorado Park buite Johannesburg besoek. Foto: Raymond Willemse
Enock se ouers moes reeds R800 leen om hul kind op die kamp te stuur en kon nie nog 'n reddingsbaadjie bekostig nie."Ons het gedink hulle gaan in 'n swembad swem en was nie bekommerd nie, want Enock kon swem.
"Ons het nie geweet hulle gaan in riviere swem nie," het Enock se ouers aan News24 gesê.
Navrae oor die beweerde ernstige vergrype deur die jare op die kampe is ook aan Kim van Es, PBHS se woordvoerder, gerig.
Sy het gesê dat die vrae aan haar gestuur moet word, maar dat sy van die vrae nie kan beantwoord nie omdat dit die ondersoek sal belemmer.
Oor hoekom daar nie ná die water-aktiwiteit register gehou is nie, kon Van Es ook nie kommentaar lewer nie.
Lesufi het Sondagoggend Keamohetswe Shaun Seboko se familie in Eldorado Park in Johannesburg besoek. Die 13-jarige leerling van die Laerskool Bekker in Magaliesberg het verlede week in die skoolswembad verdrink.